
A fiatalok vállalkozóvá válásának lehetőségei az osztrák-magyar-szlovák határtérségben

Európa elöregedő társadalma, ennek gazdasági és társadalmi következményei valamint az ebből keletkező generációs konfliktusok megoldása, az egyik legnagyobb kihívás a stratégiaalkotók számára. A problémára regionális és lokális szinten is válaszokat kell adnunk. Kutatásom, a gazdasági megoldáskereséssel foglalkozik, a kialakítható hálózati együttműködések lehetőségének feltárását vizsgálja. Másodikként az új, határ-regionális munkaerőpiac, rugalmas kialakíthatóságának lehetőségeit tűzi célul az osztrák–magyar–szlovák határrégióban.
     Dolgozatomban az ifjúság szerepét és helyét vizsgáltam meg, a határokon átnyúló munkaerőpiacon. Az osztrák–magyar–szlovák határtérség elemzése során, olyan módszereket és megoldásokat kerestem, amelyek a fiatalok munkaerő-piaci tapasztalatszerzésére, készségeik fejlesztésére szolgálhatnak és generálják közöttük a hálózatosodás lehetőségét.
     Az érintett intézmények felkeresésével, strukturált mélyinterjúk készítésével egészítettem ki szekunder elemzésemet és támasztottam alá felvetéseimet.
     Megállapítottam, hogy a sikeres foglalkoztatáspolitikával rendelkező országok eredményesebbek a fiatalok életpályára állításában és egyúttal a gazdasági stabilitás kialakításában is. A sikeresség eszköze a vállalkozói ismeretek oktatása és jó gyakorlatának alkalmazása már az iskolai évek alatt is. Így a pályakezdő fiatalok alkalmassá válhatnak arra, hogy vállalkozást indítsanak és működtessenek. A proaktív megoldások növelik a friss diplomások önfoglalkoztatási és elhelyezkedési lehetőségeit. A tanulmányok mellett is végezhető atipikus foglakoztatási formák támogatásával a pályakezdők nagyobb eséllyel indulhatnak a munkaerőpiacon.
     Kialakulhat a hosszú távú közös érdek a határ menti vállalkozók és a fiatal munkavállalók között is a fenntartható vállalkozói tér érdekében. Mindezek tükrében javaslatot tettem egy a foglalkoztatási és innovációs előnyökre építő közösség, az Ifjú Vállalkozók Határon-átnyúló Platformja kialakítására, amellyel a fiatalok munkaerőpiaci esélyei tovább javulhatnak.
    Ennek eredményeként előre vetíthető a jövő, határon átnyúló vállalkozói hálózatának létrejötte is. A kutatás számos továbbgondolandó kérdést eredményezett. Többek között azt, hogy miként lehet megteremteni a fiatal és tapasztalt vállalkozók együttműködését és a fenntartható vállalkozói tér kialakítását.



